送俞伯謨宣德赴辟成都
作者：釋道潜
朝代：宋

paragraphs: 我生落拓如虛舟，萬里江湖隨演漾。
君今祿仕亦我同，南北悠悠無定向。
故鄉回首海東頭，兄弟十年官塞上。
才高質美衆所奇，杞梓豫章非冗長。
辟書交飛上廟堂，肯使須臾事閑曠。
秦山崢嶸塹戎虜，自古征人愁悵望。
劍門棧閣天下危，去馬來車魂欲喪。
羨君年少勇攀躋，足躡青冥身益壯。
舊游陳迹想依然，感物懷親情獨愴。